Voimisteluliiton vuoden 2019 vuositilaston täyttäminen alkaa joulukuun lopussa. Tilasto täytetään seuran omassa Hoika-jäsenrekisterissä lomakkeella tammikuun 2020 loppuun mennessä (1/seura), samaan tapaan kuin vuoden 2018 vuositilasto. Seurojen virallisille postinsaajille sekä puheenjohtajille lähetetään ohjeet tilaston täyttöä varten joulukuun alkupuolella. Voimisteluliitolle palautettava vuositilasto on yksi seurojen jäsenvelvoitteista. Mikäli tilastoa ei toimiteta ajoissa, ei seuralla ole äänioikeutta sääntömääräisissä kokouksissa.
Vuoden 2020 vuositilaston kerääminen tulee muuttumaan Opetus- ja kulttuuriministeriön vaatimusten takia, ja seurojen tulee ilmoittaa tilastossa jäsenensä entistä tarkemmin. Suosittelemme, että seurat ottavat Hoikasta käyttöön kaudet-toiminnon kalenterivuosittain, joko yhtenä, kalenterivuodesta muodostuvana kautena, tai useammasta kaudesta (kevät, kesä, syksy) muodostuvan kalenterivuoden. Tämä tulee jatkossa nopeuttamaan ja helpottamaan seurojen vuositilaston täyttöä. Voimisteluliitto tulee vuoden 2020 vuositilastoa varten luomaan Hoikaan liittotasoisen kauden, johon seura pääsee helposti liittämään kyseisen vuoden jäsenet aiemmin luotujen kausien avulla. Tästä tiedotamme tarkemmin jo hyvissä ajoin ennen vuositilaston 2020 täyttämistä ja järjestämme työpajoja myöhemmin ilmoitettuna ajankohtana.
Esimerkiksi, mikäli seuran toimintakausi on syksystä syksyyn, esim. 1.8.2020-31.7.2021, kannattaa kaudet luoda seuraavasti:
Kevät 2020 (esim. 1.1.-31.5.2020)
Kesä 2020 (esim. 1.6.-31.7.2020)
Syksy 2020 (esim. 1.8.-31.12.2020)
Kevät 2021 (esim. 1.1.-31.5.2021)
Kesä 2021 (esim. 1.6.-31.7.2021) jne.
Tällöin liiton tilastointia varten voi helposti yhdistää kaikki vuoden 2020 kaudet. Seuran omaa tilastointia varten kaudet voi yhdistää toimintakautta vastaavaksi eli luoda oman kauden "toimintakausi 20-21" ja liittää kaikki tarvittavat kaudet siihen.
Mikäli toimintakausi on kalenterivuosi, kannattaa silti luoda useampia kausia yllä olevan esimerkin mukaan, jolloin reaaliaikaisen jäsenmäärän seuraaminen on helpompaa. Vuoden jäsenmäärän saa lisäämällä useampia kausia yhdelle kaudelle "toimintakausi 2020".
Uudistuksen tavoitteena on helpottaa seurojen tilastointia sekä raportointia niin Voimisteluliittoon kuin kaupungille/kunnalle. Seuran on myös helpompi seurata ajantasaista jäsenmäärää sekä taloushallintaa.
Lisätietoja: toimisto(a)voimistelu.fi
« Mati Kirmes SUEK ry:n selvitys seksuaalisesta ja sukupuoleen perustuvasta häirinnästä »